Проект!

ДО

МИНИСТЕРСКИЯ СЪВЕТ

НА РЕПУБЛИКА БЪЛГАРИЯ

Д О К Л А Д

от

ДЕНИЦА САЧЕВА - МИНИСТЪР

НА ТРУДА И СОЦИАЛНАТА ПОЛИТИКА

**ОТНОСНО:** **Проект на Постановление на Министерския съвет за** **изменение и допълнение на Наредбата за условията и реда за командироване и изпращане на работници и служители в рамките на предоставяне на услуги**

 УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА ЗАМ. МИНИСТЪР-ПРЕДСЕДАТЕЛИ,

 УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за изменение и допълнение на Наредбата за условията и реда за командироване и изпращане на работници и служители в рамките на предоставяне на услуги.

В националното законодателство са установени правата и задълженията на страните по трудовото правоотношение при командироване в рамките на предоставяне на услуги на територията на държава-членка на Европейския съюз (ЕС) или от друга държава-членка на ЕС на територията на Република България (в чл. 121а от Кодекса на труда (КТ) и с Наредбата за условията и реда за командироване и изпращане на работници и служители в рамките на предоставяне на услуги (Наредбата за командироването и изпращането). Изискванията на КТ и на Наредбата за командироването и изпращането са в съответствие с изискванията на Директива 96/71/ЕО на Европейския парламент и на Съвета от 16 декември 1996 г. относно командироването на работници в рамките на предоставянето на услуги, ОВ, L 18/1 от 21 януари 1997 г., (Директива 96/71/ЕО) и Директива 2014/67/ЕС за осигуряване на нейното изпълнение.

Директивата от 1996 г. определя регулаторната рамка на ЕС с цел постигане на баланс между целите за насърчаване и улесняване на трансграничното предоставяне на услуги, осигуряването на закрила за командированите работници и гарантирането на равнопоставени условия между чуждестранните и местните работодатели. С нея са определени основни изисквания относно условията на труд и заетост в приемащата държава-членка, които трябва задължително да бъдат изпълнявани от чуждестранните работодатели, които включват: максимална продължителност на работното време и минимална продължителност на почивките; минимални ставки на заплащане, в т.ч. ставки за извънреден труд; минимални платени отпуски; условия за предлагане на работници за наемане на работа; здраве, безопасност и хигиена на работното място; защитни мерки по отношение на условията за наемане на работа на бременни жени или родилки, деца и младежи; равно третиране на мъжете и жените; и други разпоредби за недискриминация.

С Директива 2018/957/ЕС е изменена Директива 96/71/ЕО, вследствие на което са установени допълнителни изисквания, за да се гарантира равнопоставеност по отношение на условията на труд и заетост на командированите или изпратените работници и служители в рамките на предоставяне на услуги. С измененията, приети с Директива 2018/957/ЕС, възниква задължението за въвеждане в националното законодателство на допълнителни права на командирования работник или служител, които не са уредени към настоящия момент.

В тази връзка предложените изменения и допълнения в Наредбата за командироването и изпращането имат за цел да гарантират на командированите работници и служители:

- право на трудово възнаграждение, в което се включват всички задължителни елементи според законодателството на приемащата държава;

- условия за настаняване, които да не са по-неблагоприятни от предоставяното настаняване от работодателите в приемащата държава;

- поемане на разходите при прекомандироване;

- цялостна закрила на трудовите права, съобразно изискванията на местното законодателство, когато командироването надвишава 12 месеца;

- закрила при недействително командироване.

Нормативната промяна съответства на стратегическата рамка за развитие на законодателството в областта на трудовите правоотношения и е в изпълнение на стратегическите цели и приоритети на програмата на правителството на Република България. Приемането на постановлението е заложено като мярка 120 от Плана за действие за 2020 г. с мерките, произтичащи от членството на Република България в Европейския съюз, приет с Решение № 25 на Министерския съвет от 17 януари 2020 г.

С проекта на акт се предлагат следните изменения и допълнения в Наредбата за командироването и изпращането:

1. В глава втора от наредбата са регламентирани условията и редът, по който български работодател и предприятие, което осигурява временна работа, регистрирано по българското законодателство, командирова и изпраща работници и служители от Република България в друга държава – членка на Европейския съюз, в държава – страна по Споразумението за Европейското икономическо пространство, и в Конфедерация Швейцария в рамките на предоставяне на услуги. Условията на работа за срока на командироването или изпращането се уговорят в допълнително споразумение или в трудов договор.

В действащите разпоредби на наредбата е гарантирано правото на командирования/изпратения работник или служител да получава трудово възнаграждение, в размер не по-нисък от минималната работна заплата или от минималните ставки на заплащане, установени за същата или сходна работа в приемащата държава със законови, подзаконови или административни разпоредби, колективни трудови договори, арбитражни решения, обявени за общоприложими по съответния ред.

За да се осигури равнопоставеност на командированото/изпратеното лице спрямо местните работници и служители с § 1, 2 и 3 от проекта на постановлението се предлагат изменения в чл. 2, 3 и 6 от наредбата. Така се гарантира, че размерът на трудовото възнаграждение, което ще се получава през периода на командироването/изпращането, е не по-нисък от установения размер на трудовото възнаграждение в приемащата държава за същата или сходна работа. Елементите, от които се формира възнаграждението се определят от законодателството на приемащата държава. По този начин се осигурява спазването на принципа за еднакъв размер на възнаграждението за еднаква работа, извършвана на територията на една и съща държава, който е основен мотив за приемането на Директива 2018/957/ЕС. Предлагат се и допълнения, които задължават командироващия/изпращащия работодател да осигурява на командирования/изпратения работник или служител условия за жилищно настаняване, които са общозадължителни за местните работодатели в приемащата държава-членка. Така се създава равнопоставеност, тъй като командированите работници и служители няма да са задължени да поемат разходи за настаняване, каквито не се дължат и от местните работници, когато това е предвидено в приемащата държава.

Когато един работник се командирова за извършване на определена услуга в друга държава-членка на Европейския съюз, е възможно да възникне необходимост от прекомандироване, т.е. временно командироване в друго населено място, за да се довърши възложената работа. Възможно е прекомандироването да се осъществи и от предприятие, което осигурява временна работа, регистрирано в Република България, когато има постъпило искане от предприятието ползвател, в което работникът или служителят е изпратен първоначално. За да се осигури възможност за прекомандироване на работник или служител, изпратен от предприятие, което осигурява временна работа, в чл. 2, ал. 1 от наредбата се предлага да се установи изискването за сключването на допълнително споразумение към трудовия договор, с което да се уговарят конкретните права и задължение за срока на прекомандироването. По този начин се гарантира, че по време на прекомандироването работникът или служителят има равни права с работниците и служителите в приемащата държава, където е прекомандирован. Задължението за сключване на допълнителното споразумение е на работодателя - предприятието, което осигурява временна работа, с което се изпълняват и изискванията на Директива 2018/957/ЕС.

В Наредбата за командироването и изпращането не е гарантирано, че при прекомандироване, работодателят поема всички допълнителни разходи на работника или служителя, свързани с пътуването и извършването на работата извън мястото, където е първоначалното командироване. Предлага се допълнение в наредбата, с което се установява задължението на работодателя при прекомандироване да поеме разходите на работника или служителя за път, настаняване и храна, каквито се прилагат спрямо местните работници и служители в държавата-членка, в която е извършено първоначалното командироване.

2. В глава трета от наредбата са регламентирани правила, които се прилагат при командироване и изпращане на работници и служители от държавите – членки на Европейския съюз, от държавите – страни по Споразумението за Европейското икономическо пространство, и от Конфедерация Швейцария или от трети държави в Република България в рамките на предоставяне на услуги. На командированите или изпратените работници или служители на територията на Република България следва да се осигуряват най-малко същите минимални условия на работа, каквито са установени в действащото българско законодателство за работниците и служителите, изпълняващи същата или сходна работа.

За да се осигури равнопоставеност на командированите или изпратените лица спрямо българските работници и служители с § 4 от проекта на постановлението се предлагат изменения и допълнения в чл. 9 от наредбата относно размера на трудовото възнаграждение, като то следва да включва всички елементи на брутната работната заплата, определени в чл. 16, ал. 2 на Наредбата за структурата и организацията на работната заплата. При преценка относно спазването на това изискване е необходимо да се вземат предвид и всички специфични добавки, начислени и изплатени в съответствие с националното законодателство или практика на държавата членка, от която е командирован или изпратен работникът или служителят, когато такива не са определени в чл. 16, ал. 2 на Наредбата за структурата и организацията на работната заплата. Изплатените пътни, дневни и квартирни пари не се вземат предвид при оценка, дали размерът на възнаграждението на командирования работник или служител съответства на изискванията на българското законодателство. Освен това, се предлага изменение, с което се гарантира, че на командированите или изпратените лица ще се осигуряват условия за жилищно настаняване, както и пътни, дневни и квартирни пари при прекомандироването им, които съответстват на установените изисквания към местните работодатели в българското законодателство.

Командироването и изпращането в рамките на предоставяне на услуги не е ограничено с определен срок. С Директива 2018/957/ЕС се предвижда, че когато командироването продължава над 12 месеца работникът или служителят трябва да има пълната закрила, предоставяна от трудовото законодателство на приемащата държава, с изключение на въпросите на възникване и прекратяване на трудовото правоотношение. За да се гарантира равнопоставеност на дългосрочно командированите работници и служители се предлага създаването на нови ал. 6, 7, 8 и 9 в чл. 9 от наредбата. С тях се регламентират допълнителни права на обезщетения, увеличен размер на трудовото възнаграждение за работа през дни на официални празници, безплатна храна и/или добавки към нея, периодични медицински прегледи, безплатно работно и униформено облекло, социално-битово и културно обслужване. Изискванията за осигуряване на допълнителни права се прилагат и когато командированият или изпратеният работник или служител е заменен с друг командирован или изпратен работник или служител, за изпълнение на същата задача на същото място и общата продължителност на периодите на командироване или изпращане надвишава 12 месеца. За изпълнение на определени услуги може да се наложи удължаване на командироването или изпращането над 12 месеца. С проекта се предлага в тези случаи, с мотивирано уведомление, изпратено до Изпълнителна агенция „Главна инспекция по труда“ от работодателя или от предприятието, което осигурява временна работа, да се продължава прилагането единствено на основните задължения по чл. 9, ал. 1 от наредбата за период до 18 месеца.

С § 5 от проекта на постановлението се предлагат изменения и допълнения в чл. 10 от наредбата относно актуалната информация, която следва да се съдържа в единния национален уебсайт, поддържан от Изпълнителна агенция „Главна инспекция по труда“. Във връзка с задължението на командированите или изпратените на територията на Република България работници или служители да са осигурява трудово възнаграждение, което да включва всички елементи на брутната работната заплата, предвидени в българското законодателство, се предлага допълнение в разпоредбата. Изрично се регламентира, че когато работодателят или предприятието, което осигурява временна работа наруши изискванията на българското законодателство поради неактуалност на информацията в единния национален уебсайт, се счита че нарушението е извършено при смекчаващи вината обстоятелства.

Една от основните цели на Директива 2018/957/ЕС, е борбата със злоупотребите, извършвани от предприятия тип „пощенска кутия“. Основната характеристика на тези предприятия е, че са регистрирани в една държава членка, а осъществяват основната си икономическа дейност в друга държава. Целта на лицата, които регистрират такива предприятия, е да се възползват от по-благоприятния законодателен режим в държавата по регистрация, което води до намаляване на обхвата на правата на работниците. С Наредбата за командироването и изпращането е предвидено правото на Изпълнителна агенция „Главна инспекция по труда“ да извършва оценка дали командироването е действително, според изрично изброени критерии и по този начин да преценява дали не се извършват злоупотреби от предприятия тип „пощенска кутия“. Директива 2018/957/ЕС поставя допълнително изискване, съгласно което, когато вследствие на цялостна оценка се установи, че дадено предприятие с цел злоупотреба или измама привидно командирова работник или служител, на наетото лице следва да се гарантира ползването на права по приложимото законодателство и практика в съответната държава, стига то да е по-благоприятно за него. В действащата наредба не са уредени правата на работника или служителя, когато е установено, че командироването не е действително. В тази връзка с § 6 се предлага в чл. 15 от наредбата изрично да се регламентира, че в случаите на установено от контролните органи недействително командироване, към трудовото правоотношение се прилагат всички изисквания на българското законодателство, когато те са по-благоприятни за работника или служителя.

С измененията и допълненията в Наредбата за командироването и изпращането ще се гарантира равнопоставеност по отношение на условията на труд между командированите или изпратените работници и служители в рамките на предоставяне на услуги и местните работници и служители.

За командированите работници и служителите ще е гарантирано правото на трудово възнаграждение, в което се включват всички задължителни елементи според законодателството на приемащата държава. Те ще имат гаранция за равнопоставеност по отношение на условията за настаняване и при поемане на разходите им при прекомандироване. Дългосрочно командированите работници и служители ще имат гаранция, че трудовите им права, ще са съпоставими с тези на местните работници след 12-тия месец от започването на командироването. Ще е осигурена закрилата на правата на работника или служителя при недействително командироване.

Работодателите ще имат сигурност при прилагането и спазването на трудовото законодателство в областта на командироването на работници и служители в рамките на предоставяне на услуги. Наличието на ясна регламентация ще е предпоставка за избягване на нарушения на трудовото законодателство.

С предложения проект на постановление се въвеждат изискванията на Директива (ЕС) 2018/957 на Европейския парламент и на Съвета от 28 юни 2018 година за изменение на Директива 96/71/ЕО относно командироването на работници в рамките на предоставянето на услуги (ОВ, L 173/16 от 9 юли 2018 г.). С оглед на това се предлага постановлението да влиза в сила от 30 юли 2020 г., когато е крайният срок за транспониране на директивата.

В изпълнение на изискванията на чл. 3, ал. 4, т. 2 от Постановление № 85 на Министерския съвет от 2007 г. за координация по въпросите на Европейския съюз и чл. 35, ал. 1, т. 3 от Устройствения правилник на Министерския съвет и на неговата администрация е изготвена и към този доклад се прилага таблица за съответствие на националното законодателство с нормите на вторичното право на Европейския съюз, съдържащи се в Директива (ЕС) 2018/957.

Предложеният проект на акт не налага разходването на допълнителни финансови средства. Към проекта на постановление е изготвена и приложена финансова обосновка съгласно образеца по приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация, предвид на това, че не води до въздействие върху държавния бюджет.

Проектът на постановлението е обсъден в Националния съвет за тристранно сътрудничество.

Съгласно чл. 26, ал. 2-4 от Закона за нормативните актове проектът на Постановление на Министерския съвет за изменение и допълнение на Наредбата за условията и реда за командироване и изпращане на работници и служители в рамките на предоставяне на услуги, предварителната оценка на въздействието по чл. 20 от Закона за нормативните актове и становището на дирекция „Модернизация на администрацията“, е публикуван на интернет страницата на Министерството на труда и социалната политика и Портала за обществени консултации на Министерския съвет на 16 септември 2020 г. със срок за представяне на становища и предложения до 16 октомври 2020 г.

Проектът на Постановление на Министерския съвет за изменение и допълнение на Наредбата за условията и реда за командироване и изпращане на работници и служители в рамките на предоставяне на услуги е съгласуван в съответствие с чл. 32 от Устройствения правилник на Министерския съвет и на неговата администрация. Направените бележки и предложения са отразени, съгласно приложената справка.

 УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА ЗАМ. МИНИСТЪР-ПРЕДСЕДАТЕЛИ,

 УВАЖАЕМИ ГОСПОЖИ И ГОСПОДА МИНИСТРИ,

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме приложения проект на Постановление на Министерския съвет за изменение и допълнение на Наредбата за условията и реда за командироване и изпращане на работници и служители в рамките на предоставяне на услуги.

МИНИСТЪР :

ДЕНИЦА САЧЕВА